CELEX: 32017H1140
Language: mt
Date: 2017-06-23 00:00:00
Title: Rakkomandazzjoni tal-Kummissjoni (UE) 2017/1140 tat-23 ta' Ġunju 2017 dwar id-dejta personali li tista' tiġi skambjata permezz tas-Sistema ta' Twissija Bikrija u ta' Reazzjoni (EWRS) stabbilita skont id-Deċiżjoni Nru 1082/2013/UE tal-Parlament Ewropew u tal-Kunsill biex jiġu kkoordinati l-miżuri ta' rintraċċar tal-kuntatti b'rabta mat-theddid serju transfruntier għas-saħħa (notifikata bid-dokument C(2017) 4197) (Test b'rilevanza għaż-ŻEE. )

27.6.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 164/65
            
         RAKKOMANDAZZJONI TAL-KUMMISSJONI (UE) 2017/1140
   tat-23 ta' Ġunju 2017
   dwar id-dejta personali li tista' tiġi skambjata permezz tas-Sistema ta' Twissija Bikrija u ta' Reazzjoni (EWRS) stabbilita skont id-Deċiżjoni Nru 1082/2013/UE tal-Parlament Ewropew u tal-Kunsill biex jiġu kkoordinati l-miżuri ta' rintraċċar tal-kuntatti b'rabta mat-theddid serju transfruntier għas-saħħa
   
      
         (notifikata bid-dokument C(2017) 4197)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,
   Billi:
   
               (1)
            
            
               Id-Deċiżjoni 2119/98/KE tal-Parlament Ewropew u tal-Kunsill (1) stabbiliet sistema ta' twissija bikrija u ta' reazzjoni (“EWRS”) bħala netwerk ta' komunikazzjoni permanenti bejn il-Kummissjoni u l-awtoritajiet kompetenti tas-saħħa pubblika tal-Istati Membri għall-prevenzjoni u l-kontroll ta' ċerti kategoriji ta' mard komunikabbli. Il-proċeduri li jirregolaw il-funzjonament tal-EWRS ġew stabbiliti fid-Deċiżjoni tal-Kummissjoni 2000/57/KE (2).
            
         
               (2)
            
            
               Id-Deċiżjoni tal-Kunsill 2119/98/KE tħassret u ġiet issostitwita bid-Deċiżjoni Nru 1082/2013/UE tal-Parlament Ewropew u tal-Kunsill (3). Id-Deċiżjoni l-ġdida reġgħet daħħlet fis-seħħ l-EWRS. Hija estendiet ukoll l-ambitu tan-netwerk ta' komunikazzjoni permanenti biex ikopri tipi oħra ta' theddid bijoloġiku, u kategoriji oħra ta' theddid transkonfinali serju għas-saħħa, inkluż theddid ta' oriġini kimika, ambjentali jew ta' oriġini mhux magħrufa. Barra minn hekk, hija stabbiliet ir-regoli dwar is-sorveljanza epidemoloġika, il-monitoraġġ, it-twissija bikrija tat-theddid transkonfinali serju għas-saħħa, u l-ġlieda kontra tiegħu.
            
         
               (3)
            
            
               Id-Deċiżjoni 2000/57/KE tħassret u ġiet issostitwita bid-Deċiżjoni ta' Implimentazzjoni (UE) 2017/253 (4).
            
         
               (4)
            
            
               Skont l-Artikolu 9(3)(i) tad-Deċiżjoni Nru 1082/2013/UE, in-notifika ta' theddid serju transkonfinali għas-saħħa permezz tal-EWRS jeħtieġ li tinkludi d-dejta meħtieġa li tippermetti l-identifikazzjoni tal-persuni infettati u tal-individwi li jistgħu jkunu fil-periklu (“id-dejta għar-rintraċċar tal-kuntatti”). Bi qbil mal-Artikolu 16(9)(b) ta' dik id-Deċiżjoni u mal-għan li tiġi żgurata l-effikaċja u l-applikazzjoni uniformi ta' dawn in-notifiki, jixraq li tiġi rakkomandata lista indikattiva tad-dejta personali li tista' tintbagħat mill-awtoritajiet kompetenti tal-EWRS.
            
         
               (5)
            
            
               L-iskambju ta' dejta personali permezz tal-EWRS jeħtieġ li jsir skont ir-rekwiżiti tad-Direttiva 95/46/KE tal-Parlament Ewropew u tal-Kunsill (5) u tar-Regolament (KE) Nru 45/2001 tal-Parlament Ewropew u tal-Kunsill (6). Filwaqt li, bħala regola ġenerali, id-Direttiva 95/46/KE u r-Regolament (KE) Nru 45/2001 jipprekludu l-ipproċessar ta' dejta personali, anki dik id-dejta marbuta mas-saħħa ta' individwu, b'danakollu dan l-ipproċessar huwa awtorizzat safejn ikun meħtieġ biex iħares l-interessi ta' importanza kritika tas-suġġett tad-dejta, bi qbil mal-Artikolu 8(2)(c) tad-Direttiva 95/46/KE u mal-Artikolu 10(2)(c) tar-Regolament (KE) Nru 45/2001, kif ukoll għal raġunijiet ta' interess pubbliku sostanzjali, soġġett li jitwettqu s-salvagwardji x-xierqa stipulati fil-liġi tal-Unjoni jew tal-Istat Membru, rispettivament skont l-Artikoli 8(4) u 10(4) ta' dawk l-atti.
            
         
               (6)
            
            
               Id-dejta personali li tkun meħtieġa għall-iskopijiet imsemmijin hawn fuq biss, skont kif jiġi ddeterminat każ b'każ, għandha tiġi skambjata permezz tal-EWRS, u din ir-Rakkomandazzjoni ma tikkostitwixxix awtorizzazzjoni biex tiġi skambjata kull tip ta' dejta personali kkonċernata.
            
         
               (7)
            
            
               Il-Kontrollur Ewropew għall-Protezzjoni tad-Dejta ġie kkonsultat skont l-Artikolu 28(2) tar-Regolament (KE) Nru 45/2001 u ta opinjoni fl-24 ta' Awwissu 2015 (C 2015-0629).
            
         ADOTTAT DIN IR-RAKKOMANDAZZJONI:
   
               1.
            
            
               Fl-Anness ta' din ir-Rakkomandazzjoni tinsab lista indikattiva tad-dejta personali li tista' tiġi skambjata għall-għan tal-miżuri ta' koordinazzjoni u rintraċċar tal-kuntatti.
            
         
               2.
            
            
               Din ir-rakkomandazzjoni hija indirizzata lill-Istati Membri.
            
         
      Magħmul fi Brussell, it-23 ta' Ġunju 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  Id-Deċiżjoni Nru 2119/98/KE tal-Parlament Ewropew u tal-Kunsill tal-24 ta' Settembru 1998 dwar l-istabbiliment ta' netwerk għas-sorveljanza epidemoloġika u kontroll ta' mard li jinxtered fil-Komunità (ĠU L 268, tat-3.10.1998, p. 1).
   
      (2)  Id-Deċiżjoni tal-Kummissjoni 2000/57/KE tat-22 ta' Diċembru 1999 dwar is-sistema ta' twissija bikrija u ta' reazzjoni għall-prevenzjoni u l-kontroll tal-mard li jittieħed taħt id-Deċiżjoni 2119/98/KE tal-Parlament Ewropew u tal-Kunsill (ĠU L 21, 26.1.2000, p. 32).
   
      (3)  Id-Deċiżjoni Nru 1082/2013/UE tal-Parlament Ewropew u tal-Kunsill tat-22 ta' Ottubru 2013 dwar theddid transkonfinali serju għas-saħħa u li tħassar id-Deċiżjoni Nru 2119/98/KE (ĠU L 293, 5.11.2013, p. 1).
   
      (4)  Id-Deċiżjoni ta' Implimentazzjoni tal-Kummissjoni (UE) 2017/253 tat-13 ta' Frar 2017 li tistabbilixxi l-proċeduri għan-notifika ta' twissijiet bħala parti tas-sistema ta' twissija bikrija u ta' reazzjoni stabbilita b'rabta mat-theddid transkonfinali serju għas-saħħa u għall-iskambju ta' informazzjoni, ta' konsultazzjoni u ta' koordinazzjoni ta' reazzjonijiet għal theddid bħal dan skont id-Deċiżjoni Nru 1082/2013/UE tal-Parlament Ewropew u tal-Kunsill (ĠU L 37, 14.2.2017, p. 23).
   
      (5)  Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' dik id-dejta (ĠU L 281, 23.11.1995, p. 31).
   
      (6)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dik id-dejta (ĠU L 8, 12.1.2001, p. 1).
   
      ANNESS
      
         Lista indikattiva tad-dejta personali li tista' tiġi skambjata għall-iskop tal-miżuri ta' koordinazzjoni tar-rintraċċar tal-kuntatti
      
      1.   INFORMAZZJONI PERSONALI
      
                  —
               
               
                  L-isem u l-kunjom,
               
            
                  —
               
               
                  In-nazzjonalità, id-data tat-twelid, is-sess,
               
            
                  —
               
               
                  Il-pajjiż ta' residenza,
               
            
                  —
               
               
                  Tip ta' dokument tal-identità, numru u l-awtorità li ħarġitu;
               
            
                  —
               
               
                  L-indirizz attwali tad-dar jew tar-residenza (l-isem tat-triq u n-numru tal-bieb, il-belt, il-pajjiż, il-kodiċi postali),
               
            
                  —
               
               
                  Numri tat-telefown (mowbajl, residenzjali, tan-negozju),
               
            
                  —
               
               
                  Indirizz elettroniku (privat, negozju).
               
            2.   SPEĊIFIKAZZJONIJIET DWAR IL-VJAĠĠ
      
                  —
               
               
                  Id-dejta dwar il-mezz tat-trasport (eż in-numru tat-titjira, id-data tat-titjira, isem il-vapur, in-numru tal-pjanċa),
               
            
                  —
               
               
                  In-numru/i tas-sit(s),
               
            
                  —
               
               
                  In-numru/i tal-kabina/i.
               
            3.   INFORMAZZJONI DWAR IL-KUNTATTI
      
                  —
               
               
                  L-ismijiet tal-persuni li jkun żar l-individwu/il-postijiet tal-alloġġ tagħhom,
               
            
                  —
               
               
                  Id-dati u l-indirizzi tal-postijiet ta' alloġġ (isem it-triq u n-numru tal-bieb, il-belt, il-pajjiż, il-kodiċi postali),
               
            
                  —
               
               
                  Numri tat-telefown (mowbajl, residenzjali, tan-negozju),
               
            
                  —
               
               
                  Indirizz elettroniku (privat, negozju).
               
            4.   INFORMAZZJONI DWAR IL-PERSUNI AKKUMPANJANTI
      
                  —
               
               
                  L-isem u l-kunjom,
               
            
                  —
               
               
                  Nazzjonalità,
               
            
                  —
               
               
                  Il-pajjiż ta' residenza,
               
            
                  —
               
               
                  It-tip tad-dokument tal-identità, in-numru tiegħu u l-awtorità li ħarġitu,
               
            
                  —
               
               
                  L-indirizz attwali tad-dar (l-isem tat-triq u n-numru tal-bieb, il-belt, il-pajjiż, il-kodiċi postali),
               
            
                  —
               
               
                  Numri tat-telefown (mowbajl, residenzjali, tan-negozju),
               
            
                  —
               
               
                  L-indirizz elettroniku (privat, tan-negozju).
               
            5.   DETTALJI TA' KUNTATT TA' EMERĠENZA
      
                  —
               
               
                  Isem il-persuna li trid tiġi kkuntattjata,
               
            
                  —
               
               
                  L-indirizz (isem it-triq u n-numru tal-bieb, il-belt, il-pajjiż, il-kodiċi postali),
               
            
                  —
               
               
                  In-numri tat-telefown (mowbajl, residenzjali, tan-negozju),
               
            
                  —
               
               
                  L-indirizz elettroniku (privat, tan-negozju).